Lesotho se eersteministersvrou gee haarself oorLesotho se eersteministersvrou, Maesaiah Thabane. (Foto: Facebook) Lesotho se eersteministersvrou het haarself aan die owerhede in dié land oorgegee. Sy sal nou van die moord op die eerste minister se vorige vrou aangekla word. Maesaiah Thabane het haar Dinsdag by die polisie in die hoofstad, Maseru, aangemeld nadat sy verlede maand verdwyn het toe die polisie haar wou ondervra oor die moord op haar man, Thomas Thabane, se vorige vrou. Volgens die polisie het Maesaiah in Suid-Afrika geskuil. Thabane se vorige vrou, Lipolelo, is in Junie 2017 doodgeskiet, kort voordat die eerste minister met sy tweede ampstermyn begin het. Die egpaar was in daardie stadium nog in ŉ lang egskeidingstryd gewikkel en Thabane was reeds in ŉ verhouding met Maesaiah. Die twee vroue het in die hof baklei oor wie die wettige eersteministersvrou moet wees en die regter het ten gunste van Lipolelo beslis. Maroela Media het berig die polisie het verlede maand ŉ lasbrief uitgereik vir Maesaiah se inhegtenisneming nadat sy geweier het om ondervra te word oor die skietery.